**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Οργανισμού Χρηματοδοτήσεως Στέγης του 2022 Νόμος του 2022»**

**Παρόντες:**

 Χρύσης Παντελίδης, αναπλ. πρόεδρος Χρίστος Χριστοφίδης

 Χάρης Γεωργιάδης Ηλίας Μυριάνθους

 Ονούφριος Κουλλά Αλέκος Τρυφωνίδης

 Σάβια Ορφανίδου **Μη μέλη της επιτροπής:**

 Αντρέας Καυκαλιάς Σταύρος Παπαδούρης

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 24 και την 31η Ιανουαρίου 2022. Στην πρώτη συνεδρία της επιτροπής παρευρέθηκαν εκπρόσωποι του Υπουργείου Οικονομικών, ο πρόεδρος του διοικητικού συμβουλίου και η αναπληρώτρια γενική διευθύντρια του Οργανισμού Χρηματοδοτήσεως Στέγης (ΟΧΣ).

 Σημειώνεται ότι κατά τη συζήτηση του νομοσχεδίου παρευρέθηκαν επίσης η πρόεδρος της επιτροπής κ. Χριστιάνα Ερωτοκρίτου και ο βουλευτής κ. Μάριος Μαυρίδης.

 Ο προϋπολογισμός του ΟΧΣ για το έτος 2022 είναι πλεονασματικός και προβλέπει συνολικές δαπάνες ύψους €18.073.027 και συνολικά έσοδα ύψους €20.150.596, τα οποία προέρχονται κυρίως από καθαρά έσοδα από τόκους (€10.162.139), αμοιβές για υπηρεσίες δανείων του Κεντρικού Φορέα Ισότιμης Κατανομής Βαρών (€1.879.444) και αμοιβή για υπηρεσίες κυβερνητικών δανείων (€982.353).

 Οι δαπάνες του ΟΧΣ αφορούν μεταξύ άλλων αποδοχές προσωπικού (€4.386.236), λειτουργικές δαπάνες (€5.419.715), συμβουλευτικές υπηρεσίες και έρευνες (€3.181.777), αγορά άλλων στοιχείων ενεργητικού (€3.048.006) και μη προβλεπόμενες δαπάνες και αποθεματικό (€500.000).

 Σύμφωνα με τα στοιχεία που κατατέθηκαν ενώπιον της επιτροπής, τα συνολικά έσοδα του ΟΧΣ για το 2022 κυμαίνονται στα ίδια επίπεδα με το προηγούμενο έτος, ενώ οι συνολικές δαπάνες είναι αυξημένες κατά 18,7% σε σύγκριση με τις εγκεκριμένες δαπάνες για το 2021.

 Αναλυτικότερα, οι δαπάνες για το 2022 έχουν ως ακολούθως:

1. Οι αποδοχές προσωπικού ανέρχονται στα €4,4 εκατομ., περιλαμβανομένων των εισφορών στα διάφορα ταμεία, και είναι στα ίδια περίπου επίπεδα με το 2021.

2. Οι λειτουργικές και χρηματοδοτικές δαπάνες ανέρχονται στα €9,1 εκατομ. και είναι αυξημένες κατά €2,6 εκατομ. σε σχέση με το 2021, παρουσιάζεται δηλαδή αύξηση της τάξης του 40% κυρίως λόγω αυξημένων προνοιών για δικαιώματα εμπειρογνωμόνων για το νέο μηχανογραφικό σύστημα και τη μονάδα ελέγχου, για τη διαχείριση των μη εξυπηρετούμενων δανείων (αμοιβή διαχειριστών) και για άδειες χρήσης διάφορων υποστηρικτικών προγραμμάτων.

3. Οι κεφαλαιουχικές δαπάνες ανέρχονται στα €3,6 εκατομ. και είναι αυξημένες κατά €0,3 εκατομ. σε σχέση με το 2021, παρουσιάζεται δηλαδή αύξηση της τάξης του 8,6% κυρίως λόγω της καθυστέρησης στην υλοποίηση του νέου μηχανογραφημένου συστήματος του οργανισμού, της αντικατάστασης ηλεκτρονικού εξοπλισμού εξαιτίας της τεχνολογικής αναβάθμισης και της ανακαίνισης των καταστημάτων στη Λάρνακα και στο Παραλίμνι.

4. Για μη προβλεπόμενες δαπάνες και αποθεματικό περιλαμβάνεται πρόνοια ύψους €0,5 εκατομ. και είναι στα ίδια επίπεδα με το 2021, αλλά παρουσιάζεται αυξημένη σε σχέση με τα προηγούμενα χρόνια λόγω πιθανών απρόβλεπτων εξόδων με την έναρξη λειτουργίας του νέου μηχανογραφημένου συστήματος.

 Σύμφωνα με τα ίδια στοιχεία, με βάση τον λογαριασμό αποτελεσμάτων του οργανισμού, το 2022 παρουσιάζεται καθαρό κέρδος ύψους €1,5 εκατομ. και μετά την αφαίρεση της αναλογιστικής ζημιάς του έτους το συνολικό κέρδος ανέρχεται στο €0,5 εκατομ. σε σχέση με €6,3 εκατομ. και €5,3 εκατομ., αντίστοιχα, το 2021. Για τα έτη 2023 και 2024 προϋπολογίζονται καθαρά κέρδη ύψους €7,5 εκατομ. και €4,7 εκατομ., αντίστοιχα, χωρίς οποιαδήποτε πρόνοια για αναλογιστική ζημιά.

 Στο πλαίσιο της εξέτασης του προϋπολογισμού την επιτροπή απασχόλησαν ζητήματα που αφορούν μεταξύ άλλων τον κοινωνικό ρόλο του ΟΧΣ, καθώς και την επέκταση των εργασιών του σε άλλους τομείς, την πορεία των μη εξυπηρετούμενων δανείων (ΜΕΔ), καθώς και την υλοποίηση των σχεδίων «Εστία» και «Οικία».

 Σύμφωνα με τα όσα ανέφεραν οι εκπρόσωποι του ΟΧΣ, αλλά και το αναλυτικό επεξηγηματικό σημείωμα που συνοδεύει τον προϋπολογισμό, ο ΟΧΣ έχει ως κύριο στόχο την παροχή στεγαστικών δανείων που απευθύνονται κατά προτεραιότητα σε πρόσωπα με μέτριο ή χαμηλό εισόδημα, καθώς και την ευρύτερη κάλυψη των χρηματοδοτικών αναγκών της οικογένειας.

 Τα ΜΕΔ σύμφωνα με τον ορισμό της Ευρωπαϊκής Αρχής Τραπεζών ανέρχονται στα €281,7 εκατομ. στις 30 Ιουνίου 2021 και αντιπροσωπεύουν το 44,79% του δανειακού χαρτοφυλακίου, συνεπώς η διαχείρισή τους παραμένει μία από τις μεγαλύτερες προκλήσεις για τον οργανισμό.

 Αναφορικά με το σχέδιο «Εστία», σύμφωνα με τα στοιχεία που κατατέθηκαν, αυτό αναμενόταν να επιλύσει σημαντικό μέρος των ΜΕΔ του ΟΧΣ, καθώς η πλειονότητα του δανειακού χαρτοφυλακίου έχει ως εξασφάλιση την πρώτη κατοικία και ταυτόχρονα η υλοποίησή του θα βοηθούσε τον ΟΧΣ να εντοπίσει τους μη βιώσιμους ή/και μη συνεργάσιμους πελάτες.

 Τα δάνεια που είχαν συμπεριληφθεί στο σχέδιο, αλλά ήταν μη βιώσιμα αναμένεται να μεταφερθούν στην Κυπριακή Εταιρεία Διαχείρισης Περιουσιακών Στοιχείων (ΚΕΔΙΠΕΣ) για διαχείριση και, λαμβάνοντας υπόψη ότι αφορούν την πρώτη κατοικία, η διαχείριση αυτών θα πραγματοποιηθεί μέσω κρατικού σχεδίου που θα υλοποιηθεί από την ΚΕΔΙΠΕΣ.

 Αναφορικά με το σχέδιο «Οικία», σκοπός του είναι η υποβοήθηση πρωτοφειλετών δανείων που έχουν συνάψει δάνεια με κυβερνητικά κεφάλαια (Στεγαστικό Σχέδιο Δανειοδότησης Ζευγαριών με Χαμηλά Εισοδήματα ή Ενιαίο Στεγαστικό Σχέδιο) ή/και δάνεια με κεφάλαια του ΟΧΣ για ανέγερση κατοικίας σε οικόπεδα που παραχώρησε το κράτος σε δικαιούχους στο πλαίσιο της στεγαστικής πολιτικής του. Επιλέξιμα είναι τα δάνεια που παρουσιάζουν καθυστερήσεις πέραν των ενενήντα ημερών κατά την 31η Δεκεμβρίου 2019 και πληρούν σειρά κριτήριων, καθώς και δάνεια τα οποία είχαν τύχει αναδιάρθρωσης πριν από την 31η Δεκεμβρίου 2019 υπό συγκεκριμένες προϋποθέσεις.

 Σύμφωνα με τα στοιχεία που κατατέθηκαν, για τον ΟΧΣ δυνητικά προς ένταξη στο σχέδιο «Οικία» είναι δάνεια συνολικής αξίας €93 εκατομ. περίπου.

 Η Κοινοβουλευτική Επιτροπή Οικονομικών και Προϋπολογισμού, αφού διεξήλθε τις επιμέρους πρόνοιες του νομοσχεδίου, κατά πλειοψηφία των μελών της βουλευτών της κοινοβουλευτικής ομάδας του Δημοκρατικού Συναγερμού, του μέλους της βουλευτή του Κινήματος Σοσιαλδημοκρατών ΕΔΕΚ και του μέλους της βουλευτή της Δημοκρατικής Παράταξης, τάσσεται υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΟΧΣ για το έτος 2022.

 Ο αναπληρωτής πρόεδρος της επιτροπής βουλευτής της κοινοβουλευτικής ομάδας του Δημοκρατικού Κόμματος και τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

Αρ. Φακ.: 23.01.063.011-2022

1η Φεβρουαρίου 2022

ΚΠ/ΘΚ/ΘΧ